## Pravilnik o postupku za utvrđivanje grba i zastave jedinica lokalne samouprave

### NN 80/1994 (2.11.1994.), Pravilnik o postupku za utvrđivanje grba i zastave jedinica lokalne samouprave

# MINISTARSTVO UPRAVE

Na temelju članka 9. stavak 3. Zakona o lokalnoj samoupravi i upravi
("Narodne novine", br. 90/92., 94/93. i 117/93.), ministar uprave
donosi

## PRAVILNIK

### O POSTUPKU ZA UTVRĐIVANJE GRBA I ZASTAVE JEDINICA LOKALNE SAMOUPRAVE

Članak 1.

Ovim Pravilnikom uređuje se postupak u svezi utvrđivanja grba, vođenja
očevidnika o grbovima i zastavama i druga pitanja od značaja za izradu
i uporabu grba, odnosno zastave županije, grada i općine (u tekstu koji
slijedi: jedinica lokalne samouprave).

Članak 2.

Jedinica lokalne samouprave podnosi zahtjev za davanje odobrenja za
svoj grb ili zastavu Ministarstvu uprave.

Ovlaštenje za podnošenje zahtjeva iz stavka 1. ovog članka ima župan,
gradonačelnik i općinski načelnik.

Članak 3.

Uz pisani zahtjev iz članka 2. ovog Pravilnika jedinica lokalne samouprave
prilaže:

(1) odluku predstavničkog tijela koja sadrži opis grba odnosno zastave
po pravilima heraldike. kao uvjete i način uporabe grba odnosno zastave.

(2) na posebnom listu papira (formata A4) likovno rješenje grba u boji.

(3) na posebnom listu papira (formata A4) prikaz zastave u boji.

(4) pisani akt Hrvatskog državnog arhiva s podacima o povijesnom grbu
i znakovlju jedinice lokalne samouprave.

Članak 4.

Povjerenstvo ocjenjuje, predstavljaju li grb odnosno zastava povijesni
grb odnosno zastava jedinice lokalne samouprave.

Povjerenstvo ocjenjuje jesu li poštivana pravila heraldike i drugi zakonom
određeni uvjeti pri utvrđivanju grba odnosno zastave jedinice lokalne samouprave.

Članak 5.

Povjerenstvo iz članka 4. ovog Pravilnika ima: predsjednika i četiri
člana, a koje čine: diplomirani pravnik, heraldičar, arhivist, likovni
umjetnik i povjesničar.

Predsjednik Povjerenstva je predstavnik Ministarstva uprave.

Predsjednika i članove Povjerenstva imenuje ministar uprave na vrijeme
od četiri godine.

Administrativno-tehničke poslove za Povjerenstvo obavlja tajnik Povjerenstva
kojeg imenuje ministar uprave.

Predsjednik, članovi i tajnik Povjerenstva imaju pravo na novčanu naknadu
za rad u Povjerenstvu.

Naknada se određuje po zahtjevu za davanje odobrenja za grb ili zastavu,
posebno za predsjednika i članove Povjerenstva, a posebno ze tajnika.

Iznos novčane naknade iz stavka 4. ovog članka rješenjem utvrđuje ministar
uprave.

Članak 6.

Zadaci Povjerenstva su

(1) davanje ocjene o grbu i zastavi jedinice lokalne samouprave.

(2) prikupljanje i obrada izvora i podataka bitnih za donošenje ocjene
o grbu i zastavi.

(3) stručna pomoć jedinicama lokalne samouprave prigodom izrade grba
odnosno zastave.

Članak 7.

Povjerenstvo u odnosu na podnijeti zahtjev jedinice lokalne samouprave
ocjenjuje slijedeće elemente:

(1) ispravnost navoda u podnesenoj dokumentaciji.

(2) odabir i primjerenost simbola.

(3) usklađenost rješenja s heraldičkim pravilima.

(4) ispravnost opisa grba i zastave i

(5) kvaliteta likovnog rješenja.

Ocjena se daje u obliku pisanog mišljenja kojim se Povjerenstvo izjašnjava
o pojedinim elementima značajnim za ocjenu grba i zastave i o prihvatljivosti
rješenja u cjelini.

Članak 8.

Predsjednik Povjerenstva priprema, saziva i predsjeda sjednicom Povjerenstva.

Povjerenstvo pravovaljano odlučuje i odluke donosi većinom glasova svih
članova Povjerenstva.

O radu Povjerenstva vodi se zapisnik kojega potpisuje predsjednik Povjerenstva.

Članak 9.

Ministarstvo uprave nakon što dobije mišljenje iz stavka 2. članka 7.
ovog Pravilnika u upravnom postupku utvrđuje jesu li ispunjeni svi propisani
uvjeti i donosi rješenje kojim se daje ili uskraćuje odobrenje jedinici
lokalne samouprave da ima svoj grb odnosno zastavu.

Članak 10.

Na zahtjev jedinice lokalne samouprave može se, nakon pravomoćnosti
rješenja, iz članka 9. ovog Pravilnika, izdati i posebna povelja (u tekstu
koji slijedi: grbovnica)

Grbovnica se izrađuje u tri primjerka od kojih po jedan dobiva: jedinica
lokalne samouprave, Hrvatski državni arhiv i Ministarstvo uprave.

Članak 11.

Grbovnica ima oblik knjige s tvrdim koricama presvučenim plavim samtom
s utisnutim državnim grbom na prednjoj strani.

Dimenzije korice grbovnice su 270 x 350 mm.

U knjizi su četiri lista pergamene ili papira ručne izrade prišiveni
za korice ukrasnom vrpcom preko koje se utiskuje pečat Ministarstva uprave
pod papirom.

Rubovi stranice papira ukrašeni su pleterom, osim prve i zadnje stranice.

Na drugoj stranici se u sredini otiskuje grb jedinice lokalne samouprave
u bojama, a oko grba na rubovima lista u pleteru slike grbova iz krune
hrvatskog državnog grba i to na gornjem dijelu tri, a na donjem dijelu
dva s tim da su poredani redom kao u hrvatskom državnom grbu.

Na trećoj stranici (prva strana drugog lista) gore u sredini nalazi
se hrvatski državnim grb primjerene veličine, a ispod toga navodi se tekst
rješenja o dodjeljivanju grba primjereno grafički oblikovan i to: u lijevom
gornjem uglu: Republika Hrvatska, Ministarstvo uprave, brojčana oznaka
rješenja, mjesto i datum izdavanja rješenja; ispod toga: uvod; pa riječ
"rješenje" i izreka rješenja.

Na četvrtoj, petoj i šestoj stranici navodi se preostali dio teksta
rješenja i to: obrazloženje; uputa o pravnom lijeku; potpis ovlaštene osobe,
otisak pečata Ministarstva uprave i kome se rješenje dostavlja.

Na šestoj stranici upisuje se bilješka tijela jedinice lokalne samouprave
o svečanom proglašenju grbovnice s datumom, pečatom i potpisom nositelja
izvršne vlasti (župana za županiju, gradonačelnika za grad i općinskog
načelnika za općinu).

Na sedmoj stranici nalazi se pečat Ministarstva uprave otisnut preko
papira na krajevima vrpci kojima je knjiga prošivena.

Osma stranica kao i prva, ostaje prazna.

Članak 12.

Grbovnica se izrađuje o trošku jedinice lokalne samouprave kod za to
ovlaštene pravne osobe, koja ima tehničke i stručne mogućnosti za njihovu
izradu

Ministarstvo uprave daje odobrenje pravnoj osobi za izradu grbovnice.

O izrađenim grbovnicama pravna osoba dužna je voditi očevidnik.

Očevidnik iz stavka 3. ovog članka vodi se u obliku knjige koja mora
imati pobrojene stranice, ovjerene od strane Ministarstva uprave.

U očevidnik iz stavka 3. ovog članka unose se slijedeći podaci: redni
broj, naziv jedinice lokalne samouprave i njeno sjedište, broj narudžbe
i datum isporuke.

Članak 13.

Ministarstvo uprave vodi očevidnik o izdanim odobrenjima da jedinice
lokalne samouprave imaju svoj grb odnosno zastavu

Očevidnik iz stavka 1. ovog članka vodi se u obliku knjige formata 420
x 297 mm i mora imati pobrojene stranice.

U očevidnik iz stavka 1. ovog članka unose se slijedeći podaci: radni
broj, naziv jedinice lokalne samouprave i njeno sjedište, brojčana oznaka
rješenja kojim se daje odobrenje, datum izdavanja odobrenja, datum uručenja
grbovnice i napomena.

Članak 14.

Tiskarska pomoćna sredstva kojima je izrađen grb jedinice lokalne samouprave
ne smiju se staviti u komercijalnu uporabu bez odobrenja predstavničkog
tijela te jedinice lokalne samouprave.

Članak 15.

Nestanak grbovnice prijavljuje se Ministarstvu unutarnjih poslova.

Članak 16.

Odredbe ovog Pravilnika odgovarajuće se primjenjuju i na davanje odobrenja
jedinici lokalne samouprave da ima svoju zastavu, s tim da se za zastavu
ne izdaje posebna povelja.

Članak 17.

Ovaj Pravilnik stupa na snagu danom objave u "Narodnim novinama".

Klasa: 612-06/93-01/01

Urbroj : 515-03-03/1-94-3

Zagreb, 11. listopada 1994.

Ministar uprave

**Davorin Mlakar, v. r.**

Pravilnik, NN 80/1994-1353